આ વાતને મહિનાઓ વીતી ગયા હતા, ત્યાર બાદ એણે પાર્ટનરશીપ કે બાસ્ટર્ડ વાળી બન્ને વાતને ભોં માં ભંડારી દીધી. ભૂમિકાને કદી કળાવા દીધું ન હતું અને રમણલાલને પણ અજાણ રાખ્યા. એ ખુદ પણ કદી આ ડાઘ ખોતરવા માંગતો ન હતો. પરંતુ ભૂમિકાની વેલેન્ટાઇન પ્રસંગની ગીફટની મુક અપેક્ષાએ આજે આ વાત માનસપટ પર ચકરાવો લઈ રહી હતી. એના કારણે ચકરાવામાંથી સામેથી ધસમસતી આવતી સ્કોર્પીયોની નોંધ ન લઈ શક્યો. પણ અકસ્માત અને બેહોશ થઈ જવાના ક્ષણભર સમયગાળામાં સ્કોર્પીયોના માલીકના મોઢામાંથી શબ્દ જરુર સાંભળી લીધો-બાસ્ટર્ડ! ત્યારબાદનું એને કંઇ પણ યાદ ન્હોતું કે એ સર્કલમાં રેલીંગ પર કેવી રીતે અથડાઈ ગયો અને કોણ એને હોસ્પિટલમાં મુકી ગયું!